google/wiki40b huggingface dataset:
Royal Crescent

Navn

Anlegget het opprinnelig bare The Crescent («halvmåne», ut fra formen) og adjektivet Royal ble lagt til på slutten av 1700-tallet etter at Frederick, hertug av York og Albany hadde bodd i numrene 1 til 6.

Utforming

Anlegget er imidlertid ikke så helhetlig som en kan få inntrykk av utenfra. Wood tegnet den store, buede fasaden til det som er 30 hus med jonisk søyleorden, hvor de 144 søylene er 76 cm i diameter og er 14,3 meter høye. Hver har entablement på 1,5 meter. Husene i midten har to sett med søyler parvis.
Innenfor denne helhetlige fasaden har det enkelte hus fått en individuell utforming. Huseierne kjøpte en bestemt lengde av fasaden og brukte egne arkitekter til å finne sin løsninger innenfor deres del av bugningen. Dette medfører også at det som fra utsiden kan se ut som å være to boligenheter, i virkeligheten er en bolig. Interiøret har også vært endret gjennom rene, selv om fasaden har vært intakt.
Baksiden avviker også fra byplanen ellers, mens forsiden er enhetlig og symmetrisk, er baksiden en blanding av ulike takhøyder og vindusstørrelser og -plassering.

Dagens bruk

I dag er det blant annet i Royal Crescent et hotell og et museum og noen av husene er ombygget til leiligheter og kontorer. Bygningene har også blitt brukt til film- og TV-innspillinger.
Jnanpith-prisen

Jnanpith-prisen er den høyeste litterære utmerkelsen i India. Den utdeles av Bharatiya Jnanpith, en stiftelse som ble grunnlagt av familien Sahu Jain, utgiverne av avisen The Times of India. Jjnāna-pīṭha er sanskrit og betyr «kunnskapens sete». Prisen består av en sjekk på 700,000 indiske rupi, en minneplate og en bronsekopi av Sarasvati, den hinduistiske guden for kunnskap, musikk og kunst.
Prisen ble grunnlagt i 1961, og den første utdelingen fant sted i 1965. Enhver indisk borger som skriver i et av Indias offisielle språk, kan i teorien motta prisen. Forut for 1982 ble prisen gitt til enkeltverker av en forfatter. Siden den gangen har prisen også blitt gitt for et helt livstidsbidrag til indisk litteratur. Syv priser er blitt utdelt til verker i språkene kannada og hindi, fem til verker i bengali og malayalam, fire til urdu og tre til gujarati, oriya og marathi. Prisutdelingene har de siste årene funnet sted etter de årene prisen ble vunnet. Prisene for 2005 og 2006 ble f.eks. kunngjort den 22. november 2008. Vinneren for 2006 ble Satyavrat Shastri, som den første til å motta prisen for verker skrevet i sanskrit. Prisen ble utdelt i 2009 av Thailands prinsesse Maha Chakri Sirindhorn.
Kronobergs län

Landskap

Geografisk er Kronobergs län selve hjertet i landskapet Småland. Kronoberg fikk sin nåværende utstrekning da Jönköpings län ble skilt ut som eget fylke i 1687.

Administrasjon

Hovedoppgavene for lensadministrasjonen er å utføre de oppgavene gitt av Riksdagen og den svenske regjeringen, å koordinere og oppmuntre til lenets økonomiske vekst og å ivareta rettssikkerheten.
Den hellige treenighetens orden

Den hellige treenighetens orden er en etiopisk orden innført i 1930 til belønning av sivil og militær fortjeneste. Den ble tildelt som statsorden så lenge Etiopia var et monarki.

Bakgrunn og utvikling

Den hellige treenighetens orden ble innstiftet i 1930 i forbindelse med kroningen av keiser Haile Selassie I av Etiopia. Ordenen belønnet sivil og militær fortjeneste. Etter at Etiopias statsform ble endret til republikk som følge av kuppet i 1974, ble de keiserlige ordener avskaffet som statlige utmerkelser. Den eksisterer deretter i det keiserlige hus i eksil og utdeles av kronrådet.

Insignier

Ordenstegnet for Den hellige treenighetens orden består av en gullmedaljong, dannet av en bord med inskripsjonen salige er dere som ser dypet, sittende på kjeruben i ge'ez-skrift. Midtdelen er tredelt med bilder av Gud, Kristus med et kors og Den hellige ånd i form av en due. Motivene er satt på blå emalje. Ordenstegnet er opphengt i båndet i en keiserkrone.
Ordensstjernen er som ordenstegnet med har en strålekrans av ildtunger ytterst.
Ordensbåndet er rødt med gule kantstriper.

Tildeling

Den hellige treenighetens orden var tiltenkt personer som gjorde tjeneste ved hoffet, først og fremst medlemmer av adelen, høytstående medlemmer av kirken og militæroffiserer. Det ble satt begrensninger på antallet innehavere av de øverste gradene av ordenen. Storkorsgraden var begrenset til 25 mottagere, storoffisersgraden til 45 innehavere og kommandørgraden til 55 samtidige innehavere. Begrensningene gjaldt ikke tildelinger til medlemmer av keiserfamilien eller utlendinger. Ingen begrensninger ble satt på offisers- eller riddergraden. 
Militæravdelinger som utmerket seg i kampen mot Italia i årene 1936 til 1941 ble også tildelt ordenen, da slik at avdelingenes faner ble dekorert.
I eksil er ordenen etter 1974 tildelt personer som har gjort en framtredende innsats for keiserhuset og dets sak.
Norsok

NORSOK er en forkortelse for NORsk SOkkels Konkurranseposisjon. Dette er et prosjekt hvis hensikt er å redusere gjennomføringstid og kostnader for bygging og drift av petroleumsinstallasjoner på norsk sokkel. 
Daværende Statsråd Finn Kristensen tok initiativet til arbeidet i 1993, og er et samarbeid mellom ulike aktører i petroleumsindustrien, blant annet Norsk olje og gass, Norsk Industri og myndighetene. 
NORSOK er særlig kjent for sine standarder (NORSOK-standardene). Ansvaret for disse er overført til Standard Norge.
Sevilla FC

Historie

Sevilla ble grunnlagt i 1905, og de spilte sin første offisielle kamp i 1908. Det var mot Recreativo Huelva. I 1914 vant laget det første Copa de Sevilla. I 1935 vant de deres første spanske cupmesterskap, Copa del Rey.
Sesongen 1939/1940 ble en veldig bra sesong for Sevilla. De slo blant annet FC Barcelona 11-1 og Valencia CF 10-3, men selv om sesongen var meget bra, så ble de nummer etter at det bare ble uavgjort i siste serierunde. I sesongen 1945/1946 vant de sitt hittil eneste seriemesterskap. 
I 1939, 1948 og 2007 vant laget Copa del Rey. Det er også hittil de siste cupmesterskapene i Spania.
Klubben ble i 2007 rammet av dødsfallet til Antonio Puerta av hjerteinfarkt, som skapte sjokk og et minutts stillhet ved mange anledninger verden over.

I Europa

Per 2016 har Sevilla vunnet UEFA-cupen og Europaligaen flest ganger med fem triumfer. De to første seirene kom i UEFA-cupen: Først i 2006, da de slo Middlesbrough 4-0 i finalen, og deretter i 2007, da de vant etter straffesparkkonkurranse mot RCD Espanyol. Samme år vant de UEFA Super Cup med seier 3-1 over AC Milan.
Sevilla har vunnet Europaligaen tre år på rad, en bedrift de er alene om. I 2014 slo de SL Benfica på straffesparkkonkurranse. Året etter vant klubben 3-2 over Dnipro Dnipropetrovsk i finalen, og i 2016 ble det seier 3-1 over Liverpool.

Sevilla-derby

I Sevilla er det oppgjøret mellom Sevilla og Real Betis som er det store. 8. oktober 1915 tok det første Sevilla-Betis sted. Det endte med 4-3 seier til Sevilla. Sevilla har vunnet 34 kamper, Betis har vunnet 26 kamper og det er blitt 16 uavgjorte kamper.

Stadion

Sevillas hjemmebane heter Estadio Ramón Sánchez Pizjuán og den har en kapasitet på 45 500 tilskuere. Den er oppkalt etter tidligere klubbpresident Ramón Sánchez Pizjuán.
Nippon Crown

Nippon Crown Music (日本クラウン株式会社) er et japansk plateselskap opprinnelig etablert som Crown Records 6. september 1963. Artister signert til Nippon Crown Music inkluderer Band-Maid, Gackt, Hanaboy, Kimeru og Metis.
The Aztecs

Handling

Tardisen ender opp i Mexico i det femtende århundre. Når de går ut av den viser det seg at den er inne i en grav. De går ut av graven og døren låser seg bak de. Barbara blir tatt for å være en inkarnasjon av Yetaxa, en død yppersteprest. Barbara later som hun er Yetaxa og bestemmer seg for å få en slutt på ofring av mennesker. Hun ser den gode siden av aztekernes kultur i kunnskapens yppersteprest, Autloc, og den grusomme siden i yppersteprest Tlotoxl. Siden hun er en ekspert på denne tidsperioden, ser hun hvor moderne kulturen er og hun tror at hvis hun får slutt på menneskeofring, blir de spart av conquistadorene. Doktoren advarer henne at hun ikke kan forandre på historien, men hun ignorerer det.
Tlotoxl begynner å mistenke at Barbara ikke er Yetaxa fordi hun prøver å stoppe menneskeofring. Han setter opp feller for henne og hennes følgesvener. Ian har blitt tatt med til militæret der han må bevise at han kan kommandere hæren ved å vinne over aztekernes sterkeste kriger, Ixta. Ian vinner over Ixta og Tlotoxl får han over på sin side. Doktoren forteller Ixta uforvarende hvordan han skal vinne over Ian med gift, og kampen ender med at Ian nesten dør. Etter at dette feilet, prøver Tlotoxl å overbevise presten Tonila om å lage en gift de kan gi Barbara for å se om hun virkelig er udødelig og derfor en gud. Barbara nekter å drikke giften og forteller Tlotoxl at hun ikke er Yetaxa. Hun advarer ham mot å si det til de andre fordi ingen vil tro på ham.
Susan og Doktoren har i mellomtiden endt opp i giftemål. Susan brøt aztekernes lover og har blitt lovet bort til Perfekt Offer, som Tlotoxl har planlagt å ofre under neste solformørkelse. Doktoren, som ikke kjenner aztekernes kikker, har blitt forlovet med en aztekerkvinne, Cameca, etter at de delte en kopp kakao. Cameca hjelper Doktoren og Ian med å finne en vei inn i graven, selv om hun vet at han vil forlate henne. Ian går inn i en tunnel og finner en hemmelig dør som leder inn i graven. Han forteller de andre at de kan dra.
Barbara blir klar over at hun ikke kan forandre en hel kultur, men at hun har forandret meningene hos en mann, Autloc. Han hjelper henne med å finne de andre før han drar ut i ørkenen for å meditere. Ian ender opp med å drepe Ixta da de prøver å rømme. De kommer seg inn i tardisen og forlater tidsperioden mens Tlotoxl dreper Perfekt Offer.
En kvinne i Berlin (film)

Handling

Handlingen er hentet fra de siste dagene i andre verdenskrigs Europa. Den røde armé kjemper seg vestover mot sitt endelige mål; Berlin, i det som senere er kjent som Slaget om Berlin. Den 30-årige kvinnen, som forblir anonym under filmen, må forsøke å overleve i kaoset i den falne byen. Hun søker beskyttelse hos en russisk offiser, dels for å sikre seg forsyninger, men først og fremst for å sikre seg beskyttelse mot de andre russiske soldatene.
Sphegina clunipes

Utseende

En liten (6-7 mm), slank, blankt svart blomsterflue. Bakkroppen har ett gulrødt tverrbånd. Hodet er bredere enn resten av dyret, fasettøynene er bredt adskilte i pannen hos begge kjønn, og nakne. Antennene er svarte, det tredje leddet jevnt rundet. Ansiktet er uthulet, svart i den øvre delen, gult i den nedre. Thorax er tydelig lengre enn bred, blankt svart bortsett fra lyspudrete skuldre. Bakkroppen er markert kølleformet, det andre leddet alngt og tynt. Det tredje leddet er omvendt kjegleformet, rødlig i den indre delen, svart i den ytre. Bakkroppen har lange, lyse hår på sidene, ellers er kroppen svært korthåret. For- og mellombeina er slanke og gule, baklårene svarte og noe fortykkede, bakleggene en tanke krumme, gule i de innerste to tredjedeler, mørkere ved spissen. Vingene er litt gråaktige, vingemerket er gulbrunt.

Levevis

Den lever i fuktige løv- og blandingsskoger. Larvene lever under barken på døde løvtrær, det må være fuktig. De voksne fluene flyr i mai-september og besøker gjerne blomster.

Utbredelse

Arten er utbredt i så godt som hele Europa. I Norge er den utbredt over hele landet bortsett fra ytterst ved kysten i Troms og Finnmark.
Scipione Lancelotti

Scipione Lancelotti (født 1527 i Roma i Italia, død 2. juni 1598 i Roma) var en av Den katolske kirkes kardinaler.
Han virket i den romerske kurie.
Han ble kreert til kardinal den 12. desember 1583 av pave Gregor XIII.
Han var onkel til kardinal Orazio Lancelotti (kreert 1611).
Benedikt XIII (motpave)

Bakgrunn

Pedro de Luna var en nevø av kardinal Gil de Albornoz. Pedro ble professor i kanonisk rett i Montpellier og senere kardinaldiakon av Santa Maria in Cosmedin (1375). 
Ved skismaets utbrudd i 1378 sluttet han seg til Klemens VII.

Pave (Avignon)

Etter dennes død i 1394 ble han valgt, uten noen motstemmer, til pave fremst på grunn av sitt engasjement for gjenopprettelse av den kirkelige enhet, hvorved han til og med høytidelig lovet at, om så skulle trenges, han for enighetens skyld ville abdisere. Det kardinalskollegium som valgte han, bestod av elleve franske kardinaler, åtte italienske, fire spanske, og en fra Savoia.
Universitetet i Paris hadde fra pave Klements død av forgjeves bestrebet seg på en avslutning av paveskismaet. Derfor ville man der ikke anerkjenne Benedikt som den nye pave. 
Pave Benedikt skulle bli den mest betydningsfulle av alle motpavene, og skulle også bli den som regjerte lengst.
Vel valgt til pave, nektet han hårdnakket å tre tilbake, selv om han ble oppfordret til det av både det franske hoff og så godt som hele kardinalskollegiet. Ikke en gang den franske konges beslutning om å trekke tilbake sin lydighet fra Benedikt (1398-1403) kunne bøye ham. 
Selv om konsilet i Pisa avsatte ham for kjetteri og mened, og ble utstøtt fra kirken av konsilet i Konstanz, nektet han fortsatt å underkaste seg. Han trakk seg tilbake til sin fjellborg Peñiscola nær Valencia, som han betraktet som «den sanne Kirkes Noas Ark». I Peñíscola døde han, glemt av de fleste, i meget høy alder - som en legemliggjørelse av Det store skismas smerter.
Før sin død utnevnte han ennå fire kardinaler slik at de kunne velge hans etterfølger. Men det oppstod strid blant dem: Tre av dem valgte Gil Sánchez Muñoz (Klemens VIII (1423–1429)). Den fjerde, Jean Carrier, var på reise som pavelig legat for pave Benedikt mens han tre kardinalsmedbrødre valgte den nye pave. Etter sin tilbakekomst erklærte Carrier seg uenig med dette valg og eleverte Bernard Garnier, som var domkustos i Rodez, til motpavens motpave - med navnet Benedikt XIV.
I Konstanz hadde man imidlertid forlengst, den 11. november 1417, valgt Oddo di Colonna som Martin V til den rettmessige pave. Dermed var det vestlige skisma avsluttet.
E3 Harelbeke 2015

E3 Harelbeke 2015 var den 58. utgaven av sykkelrittet E3 Harelbeke. Rittet ble arrangert over 215 km fredag 27. mars. Det var det sjette arrangementet på UCI WorldTour 2015.
Shandong pedagogiske universitet

Shandongs pedagogiske universitet, også kjent som Shandongs læreruniversitet (Shandong Normal University) er et universitet i Jinan i provinsen Shandong i Kina. Det ble opprettet i 1950, og var kjent som Shandongs pedagogiske høyskole (Shandongs lærerhøyskole) til 1981.
Hermetikk

Hermetikk er matvarer som er lagt i lufttett emballasje, oftest en forseglet boks av metall, og som så blir sterilisert ved oppvarming slik at bakterier dør. Metoden kalles hermetisering.
Standardbehandlingen er å varme opp den lukkede hermetikken til 121°C i tre minutter. Hermetikk merkes etter dagens regler med holdbarhetstid på fra 3 til 5 år.

Historie

Opprinnelsen til navnet ligger i myten om guden Hermes Trismegistos som hadde et segl som kunne lukke hermetisk.
Oppfinnelsen tilskrives den franske konditoren Nicolas Appert som vant en pris i 1809 for å ha utviklet en metode for å konservere matvarer til militært bruk. Hans konserveringsmetode var et viktig framskritt i en tid da flere soldater døde av sult og matforgiftning enn i kamp.
Den tidlige hermetikken ble ikke varmet opp til tilstrekkelig høy temperatur, den ble bare kokt, og den hadde derfor dårlig holdbarhet. Apperts sønn, Raymond Chevalier Appert fant opp og tok patent på autoklaven (trykkoker med overtrykk på 1 bar) rundt 1870. Dermed kunne hermetikken steriliseres.

Hermetikk i Norge

Den første hermetikkfabrikk i Norge ble grunnlagt av Chr. August Thorne i 1841 i Drammen, hvor ansjos ble lagt ned hermetisk.
Hermetikk-industrien spredte seg gjennom 1860-tallet nedover sørlandskysten og videre til Sunnhordland.
På 1870-tallet kom fiskehermetikkindustrien for alvor i gang på Vestlandet og de første esker med brisling i olivenolje ble markedsført i 1879. Dette var lenge en norsk verdensartikkel som hadde sin storhetstid fra 1900 til 1920. I 1931 ble Hermetikkindustriens Laboratorium innviet i Stavanger.
Stavanger ble etter hvert et tyngdepunkt for norsk hermetikkproduksjon og fra 1890-årene til 1960 var det byens største næring. I dag har byen først og fremst minnene tilbake, Norsk Hermetikkmuseum i Stavanger, som holder til i lokalene til en gammel hermetikkfabrikk.
Kjøleskapet og fryseboksen var de teknologiske nyvinningene som tok knekken på hermetikkindustrien. I 2001 ble det produsert 23 millioner hermetikkbokser i Norge. I 1970-årene lå produksjonen på 170 millioner bokser.

Samling av hermetikk-etiketter

Etiketter fra hermetikkbokser, på norsk ofte kalt iddiser, er samleobjekter. De ivrigst samlerne i Norge er organisert i iddisklubben Norway Brand etablert i 1987. Det finnes et iddisarkiv som har registrert 30 419 forskjellige hermetikketiketter.
Myanmars sentralbank

Myanmars sentralbank (burmesisk: မြန်မာနိုင်ငံတော်ဗဟိုဘဏ်, transkipsjon: myan ma naing ngam taw ba ho bhan, IPA: mjəmà nàinŋàndɔ̀ bəhòʊbàn, engelsk: Central Bank of Myanmar (CBM)) er sentralbanken i Myanmar (tidligere Burma). 
Sentralbanken ble etablert i 1947, og har hovedsete i hovedstaden Nay Pyi Taw.

Historie

Burma var en del av Britisk India, men ble okkupert av Japan under 2. verdenskrig, og tatt tilbake av Storbritannia i 1945. Landet ble uavhengig i 1948, som Unionen Burma. 
Sentralbanken ble etablert 3. april 1948, som Union Bank of Burma, ved loven «Act of Union Bank of Burma 1947». Denne sentralbanken overtok funksjonen til de filialene Reserve Bank of India hadde i Rangoon. Sentralbanken fikk enerett på utstedelse av valuta, men var ikke en fullverdig sentralbank enda. I 1952 ble loven «Act of Union Bank of Burma 1947» vedtatt, som bl.a. avviklet Burma Currency Board, slik at Union Bank of Burma ble en fullverdig sentralbank. 
Burma innførte et sosialistisk økonomisk system i 1962, og i 1967 ble bankene i landet nasjonalisert og lagt under sentralbanken. I 1975 ble sentralbankloven endret, og banknæringen ble gjeninnført, samtidig som banken endret navn fra People's Bank of Union Bank of Burma til Union of Burma Bank.
I 2011 ble sentralbanken en autonom enhet.

Sentralbanksjef

Pr mars 2018 er Kyaw Kyaw Maung sentralbankejef. Han overtok denne stillingen i 2013, etter Than Nyein.
Jon Tvedte

Tjeneste

Tvedte ble utdannet flyger i Hærens flyvåpen i 1935. I 1940 var han elev ved Krigsskolen, og deltok i kampene i Norge, men ble hardt skadet i et tysk bombeangrep mot flyplassen på Setnesmoen. Han kom seg etterhvert til Little Norway i Canada, der han ble instruktør for de norske flyelevene. Seinere kom han til 332 skvadron der han etter hvert ble skvadronsjef.
Etter krigen fortsatte Tvedte i Luftforsvaret, og var blant annet stasjonsjef på Bardufoss flystasjon. Han forlot Luftforsvaret i 1961. Han var da oberstløytnant.

Utmerkelser

For sin innsats under andre verdenskrig, ble Tvedte tildelt blant annet St. Olavsmedaljen med eikegren og Distinguished Flying Cross.
Fargelære

Fargelære er studiet av fargene. Overalt hvor det blir talt om farger, oppstår et behov for en teoretisk eller praktisk orientert forståelse av hva en taler om – fargelæren er derfor tverrvitenskaplig. Det omhandler definisjoner (eller kategorier) basert på fargehjulet: primærfarge, sekundærfarge og tertiærfarge.
De første prinsippene innen fargelære ble nedtegnet av Leone Battista Alberti (ca. 1435) og Leonardo da Vinci (ca. 1490), men selve «fargelærene» begynte på 1700-tallet, først rundt striden rundt fargeteorien til Isaac Newton (Opticks, 1704) og karakteren til såkalte primærfarger. Fra der utviklet det seg en selvstendig kunstnerisk tradisjon med bare overfladisk forbindelse til fargemåling og synsstudium.
LoMsk

LoMsk (startet i 1982) er et spellemannpris-nominert folkrock-band fra Lom i Gudbrandsdalen. Lydbildet er inspirert av folkemusikktradisjonen fra området blandet med rock. Lars Bakke står for det meste av tekst og melodi, og tekstene er på dialektpreget nynorsk. Tematikken på platene henter ofte inspirasjon fra lokal sagn og historier. Konseptalbumet Bukkerittet bygger på Henrik Ibsen`s Peer Gynt og Amerikabrevet har norsk utvandring som gjennomgangstema. Bandet ble nominert til spellemannprisen 2007 i kategorien viser.
Hatch kjernekraftverk

Edvin I. Hatch  kjernekraftverk er et kjernekraftverk som produserer elektrisk kraft ved byen Baxley i Appling County i sørøstre Georgia i USA. Kjernekraftverkets to reaktorer ble godkjent for igangsetting i hnhv 1975 og 1979. Installert maksimal effekt er 1 769 MW,  men i realiteten 1 600 MW nettoeffekt; og årsproduksjonen i 2007 var på om lag 14,25 TWh elektrisk kraft 
Anlegget eies av Georgia Power og Oglethorpe Power Corp m.fl, og opereres av Southern Nuclear. Det har i alt to reaktorer som er i operativ drift, hver med maksimalt i gjennomsnitt 885 MW effekt. Etter dagens konsesjoner skal reaktorenes produksjon opphøre i hnhv 2034 og 2038.
Graphium agamemnon

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Graphium agamemnon tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Tylopaedia sardonyx

Utseende

En middelsstor (vingespenn 32-50 millimeter), brun og oransje dagsommerfugl. Oversiden av vingene er matt oransje i den indre delen, for det meste brunlig i den ytre. Undersiden av forvingen er matt oransje med svartkantede, sølvfargede flekker, mens undersiden av bakvingen er gråbrun med et smalt, sølvfargede tverrbånd og to kortere streker. Bakvingen ender i en kort stjert, og innerkanten er litt innbuktet.

Levevis

Larvene utvikler seg på busker i slektene Aspalathus (Fabaceae), Phylica (Rhamnaceae) og Euclea (Ebenaceae).

Utbredelse

Denne arten er utbredt i Sør-Afrika.